Kjære president

Gratulerer med det viktige vervet, Norsk forening for rus- og avhengighetsmedisin gleder seg til å samarbeide med deg og fortsette det nære samarbeidet vi har med Legeforeningen. NFRAM feiret beslutningen om ny spesialitet i rus- og avhengighetsmedisin og at organisasjonen ble en fagmedisinsk forening i Legeforeningen i november 2012. Da innledet du på jubileumskonferansen som leder av Norsk Forening for Allmennmedisin og gav oss råd:

1. Put doctors where they count!
2. Sju teser for allmennmedisin
	1. Hold lege-pasientforholdet i hevd
	2. Gjør det viktigste
	3. Gi mest til dem som har størst behov
	4. Bruk ord som fremmer helsa
	5. Sats på etterutdanning, forskning og fagutvikling
	6. Beskriv praksiserfaringene
	7. Ta ledelsen
3. Kommunehelsetjenesten er viktig og spesialisthelsetjenesten skal være tilgjengelig
4. LAR er god medisin
5. Det er viktig å løfte frem de gode resultater – sett pris på godt arbeid og dyktige medarbeidere.

Vi husker fremdeles dine råd og vi liker dem.

NFRAM ønsker å bidra til at legenes viktige rolle og ansvar i tverrfaglige spesialisert rusbehandling (TSB) blir tydeliggjort og forstått. Allmennlegens sju prinsipper er av stor betydning også for vårt fagfelt. Spesialisten i rus- og avhengighetsmedisin skal utføre sitt arbeid på mange arenaer i samarbeid med pasienten og mange aktører. Fagkompetanse, evne til kommunikasjon, lederskap og til å gjøre riktige prioriteringer er forutsetninger.

Vi er særlig opptatt av fagfeltes plassering i en helhetlig helsetjeneste for pasientene og samarbeid med kolleger og samarbeidspartnere på alle nivåer. Dette handler også om å organisere TSB innenfor spesialisthelsetjenesten slik at det blir synlig og tilgjengelig.

Det er på tide å fjerne stigmatisering og mytedannelse rundt legemiddelassistert rehabilitering.

Vi er stolte av at våre leger tar ansvar og veldig glade for at det er stor interesse for den nye spesialiteten. Det er mange yngre kolleger som satser på dette krevende og spennende fagfeltet, flere vil bli godkjent etter overgangsregler og nå er vi også skikkelig i gang med det første kullet i et ordinært spesialistløp.

Vi stiller oss til din disposisjon Marit, bruk oss i alle saker som angår vårt fagfelt. Vi stiller opp. Vi kommer også til å hevende oss til deg og ellers til Legeforeningens sekretariat når vi har noe på hjertet.

Vennlig hilsen

Guri Spilhaug

Leder av NFRAM